代書寄上李廣州
作者：獨孤及
朝代：唐

paragraphs: 皖水望番禺，迢迢青天末。
鴻鴈飛不到，音塵何由達。
獨有輿人歌，隔雲聲諠聒。
皆稱府君仁，百越賴全活。
推誠魚鱉信，持正魑魅怛。
疲民保中和，性足無夭閼。
天子咨四岳，佇公濟方割。
幾時復旋歸，入踐青瑣闥。
賤子託明德，繚若松上葛。
別離鄙恡生，結念思所豁。
門欄關山阻，岐路天地闊。
唯憑萬里書，持用慰飢渴。